


	Europski parlament
2024-2029
	[image: EP logo RGB_Mute]



USVOJENI TEKSTOVI

[bookmark: TANumber]P10_TA(2026)0236
[bookmark: title]Zahtjev za ukidanje imuniteta Siegbertu Franku Droeseu
[bookmark: DocNumber]
[bookmark: Commission]Odbor za pravna pitanja
[bookmark: PE]PE789.054
[bookmark: Sujet][bookmark: References]Odluka Europskog parlamenta od 7. srpnja 2026. o zahtjevu za ukidanje imuniteta Siegbertu Franku Droeseu (2026/2019(IMM))
[bookmark: TextBodyBegin]Europski parlament,
–	uzimajući u obzir zahtjev za ukidanje imuniteta Siegbertu Franku Droeseu Regionalnog suda u Dresdenu od 2. prosinca 2025., koji je njemačko Savezno ministarstvo pravosuđa i zaštite potrošača proslijedilo dopisom od 15. siječnja 2026., te koji je objavljen na plenarnoj sjednici 11. veljače 2026.,
–	uzimajući u obzir činjenicu da se smatra da se Siegbert Frank Droese odrekao prava na to da bude saslušan u skladu s člankom 9. stavkom 6. Poslovnika, 
–	uzimajući u obzir članak 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,
–	uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 19. prosinca 2019.[footnoteRef:1], [1:  	Presuda Suda od 21. listopada 2008., Marra/De Gregorio i Clemente, C‑200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C‑163/10, ECLI:EU:C:2011:543; presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23; presuda Suda od 19. prosinca 2019., Junqueras Vies, C-502/19, ECLI:EU:C:2019:1115.] 

–	uzimajući u obzir članak 46. Temeljnog zakona Savezne Republike Njemačke, 
–	uzimajući u obzir članak 5. stavak 2., članak 6. stavak 1. i članak 9. Poslovnika,
–	uzimajući u obzir izvješće Odbora za pravna pitanja (A10‑0193/2026),
A.	budući da je 15. siječnja 2026. njemačko Savezno ministarstvo pravosuđa i zaštite potrošača proslijedilo zahtjev Regionalnog suda u Dresdenu za ukidanje imuniteta Siegbertu Franku Droeseu, zastupniku u Europskom parlamentu izabranom u Njemačkoj, u vezi sa žalbom koju je podnio u kaznenom postupku;
B.	budući da je presudom Općinskog suda u Dresdenu od 26. travnja 2024. Siegbert Frank Droese osuđen za uvredu po dvije pojedinačne točke optužnice te mu je naloženo plaćanje novčane kazne; budući da je Siegbert Frank Droese 3. svibnja 2024. pisanim podneskom svojeg branitelja podnio žalbu protiv te presude; 
C.	budući da je Siegbert Frank Droese izabran u Europski parlament na europskim izborima u lipnju 2024.; budući da nije bio zastupnik u Europskom parlamentu u trenutku osude presudom Općinskog suda u Dresdenu od 26. travnja 2024. ni u trenutku podnošenja žalbe protiv te presude; budući da, nakon izbora Siegberta Franka Droesea u Europski parlament i u skladu sa zahtjevom Regionalnog suda u Dresdenu, provedba žalbenog postupka zahtijeva ukidanje imuniteta Siegbertu Franku Droeseu;
[bookmark: _Hlk232522246]D.	budući da su radnje na kojima se temelje navodna kaznena djela izvršene prije nego što je Siegbert Frank Droese postao zastupnik u Europskom parlamentu, te stoga nisu, kao ni zahtjev za ukidanje imuniteta koji je uslijedio, izraženo mišljenje ili glasovanje pri obnašanju njegovih dužnosti u smislu članka 8. Protokola br. 7 o povlasticama i imunitetima Europske unije;
E.	budući da u skladu s člankom 9. prvim stavkom točkom (a) Protokola br. 7 o povlasticama i imunitetima Europske unije, tijekom zasjedanja Europskog parlamenta, njegovi zastupnici na državnom području svoje države uživaju imunitet priznat zastupnicima u parlamentu te države;
F.	budući da članak 46. stavci 2., 3. i 4. Temeljnog zakona Savezne Republike Njemačke glasi kako slijedi:
„2.	Zastupnik može biti pozvan na odgovornost ili uhićen zbog kažnjivog djela samo uz odobrenje njemačkog Bundestaga, osim ako je uhićen prilikom počinjenja djela ili tijekom idućeg dana.
3.	Odobrenje Bundestaga potrebno je i za svako drugo ograničenje osobne slobode zastupnika ili za pokretanje postupka protiv zastupnika u skladu s člankom 18.
4.	Svi kazneni postupci i postupci u skladu s člankom 18. pokrenuti protiv zastupnika, svako zadržavanje ili bilo koje drugo ograničenje njegove osobne slobode obustavljaju se na zahtjev Bundestaga.”;
[bookmark: _Hlk210920707]G.	budući da je svrha imuniteta iz Protokola br. 7 o povlasticama i imunitetima Europske unije zaštititi Parlament i njegove zastupnike od sudskih postupaka u vezi s aktivnostima koje se provode pri obnašanju zastupničkih dužnosti i koje se od tih dužnosti ne mogu odvojiti;
H.	budući da, u skladu s člankom 5. stavkom 2. Poslovnika, imunitet parlamentarnih zastupnika nije osobna povlastica zastupnika, već jamstvo neovisnosti Parlamenta kao cjeline i njegovih zastupnika; 
I.	budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom[footnoteRef:2]; [2:  	Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.] 

J.	budući da se ne može smatrati da je riječ o slučaju u kojem postoji fumus persecutionis, tj. da je svrha sudskog postupka naštetiti političkoj aktivnosti zastupnika u Europskom parlamentu, a time i neovisnosti Parlamenta;
1.	odlučuje ukinuti imunitet Siegbertu Franku Droeseu;
2.	nalaže svojoj predsjednici da ovu Odluku i izvješće nadležnog odbora odmah proslijedi nadležnom tijelu Savezne Republike Njemačke i Siegbertu Franku Droeseu.

